Kommentare oor grondonteiening nou afsonderlik geleesFoto ter illustrasie. (Foto: Bongani Mbatha/ANA) Parlementslede wat dien in die ad hoc-komitee oor die wysiging van art. 25 van die Grondwet gaan nou sélf al die voorleggings aan die komitee moet deurlees. Dit is om te verseker dit word korrek weergegee wanneer besluite oor die wysiging aan die Grondwet geneem word. Soveel voorleggings is van lede van die publiek ontvang dat dit aanvanklik deur parlementêre amptenare opgesom is ten einde parlementslede tyd te spaar. Maroela Media het verneem dat “duisende” kommentare ontvang is, hoewel niemand regtig seker is wat die presiese getal behels nie. Parlementslede van die drie grootste partye (die ANC, DA en EFF) het egter uit hul totaal teenstellende hoeke saamgestem dat parlementslede self al die voorleggings moet lees. Die voorsitter van die ad hoc-komitee, dr. Mathole Motshekga van die ANC, het komiteelede gewaarsku dat dit regtig baie voorleggings is, en gesê hy kan hulle net ŉ week tyd gee om deur die voorleggings te werk, want die komitee se werk sloer. “Volgende week moet ons die bespreking van lede van die publiek se insette afhandel, al beteken dit ook ons vergader twaalf uur lank,” het Motshekga opgemerk, en die komitee verdaag tot volgende Vrydag.